CELEX: 52020PC0632
Language: fi
Date: 2020-09-30
Title: Ehdotus NEUVOSTON PÄÄTÖS Euroopan unionin puolesta otettavasta kannasta sisävesiliikenteen normien laadinnasta vastaavassa eurooppalaisessa komiteassa ja Reinin navigaation keskuskomissiossa sisävesialusten teknisiä vaatimuksia koskevien standardien hyväksymiseen

EUROOPAN KOMISSIO
            Bryssel 30.9.2020
            COM(2020) 632 final
            2020/0283(NLE)
            Ehdotus
            NEUVOSTON PÄÄTÖS
            Euroopan unionin puolesta otettavasta kannasta sisävesiliikenteen normien laadinnasta vastaavassa eurooppalaisessa komiteassa ja Reinin navigaation keskuskomissiossa sisävesialusten teknisiä vaatimuksia koskevien standardien hyväksymiseen
            
               
         
         
            
               PERUSTELUT
            
            
               1.Ehdotuksen kohde
            
            
               Tämä ehdotus koskee päätöstä, jolla vahvistetaan unionin puolesta otettava kanta Euroopan sisävesiliikenteen normien laadinnasta vastaavan komitean, jäljempänä ’CESNI’, 13. lokakuuta 2020 pidettävässä kokouksessa ja Reinin navigaation keskuskomission, jäljempänä ’RNKK’, 3. joulukuuta 2020 pidettävässä täysistunnossa sisävesialusten teknisiä vaatimuksia koskevan eurooppalaisen standardin (ES-TRIN-standardi 2021/1) sekä täydentävän sisävesiliikenteen testistandardin AIS 2021/3.0 suunniteltua hyväksymistä varten.
            
            
               2.Ehdotuksen tausta
            
            
               2.1.RNKK ja CESNI
            
            
               Reinin navigaation keskuskomissio (RNKK) on kansainvälinen järjestö, jolla on sääntelyvaltaa sisävesiliikenteeseen liittyvissä kysymyksissä Reinillä. RNKK:n osapuolia ovat neljä jäsenvaltiota (Belgia, Ranska, Saksa ja Alankomaat) sekä Sveitsi.
            
            
               Reinin vesiliikenteestä tehdyssä tarkistetussa yleissopimuksessa, joka allekirjoitettiin Mannheimissa 17. lokakuuta 1868, määritellään oikeudelliset puitteet Reinin käyttöön sisävesiliikenteessä ja RNKK:n tehtävät. Reinin vesiliikenteestä 17. lokakuuta 1868 tehdyssä tarkistetussa yleissopimuksessa, joka tunnetaan myös nimellä ”Mannheimin yleissopimus”, määritellään oikeudelliset puitteet Reinin käyttöön sisävesiliikenteessä ja RNKK:n tehtävät. Tällä hetkellä sovellettava yleissopimuksen versio perustuu 20. marraskuuta 1963 tehtyyn ja 14. päivänä 1967 voimaan tulleeseen yleissopimukseen, jolla muutetaan Reinin vesiliikenteestä tehtyä tarkistetuttua yleissopimusta. Täysistunnot pidetään kahdesti vuodessa. Niihin osallistuu RNKK:n jäsenmaiden edustajia. Täysistunto on RNKK:n päätöksentekoelin. Se hyväksyy keskuskomission päätöslauselmat. Kullakin valtiolla on yksi ääni, ja päätökset tehdään yksimielisesti. Päätöslauselmat ovat oikeudellisesti sitovia. EU ei ole RNKK:n jäsen.
            
            
               RNKK hyväksyi vuonna 2015 päätöslauselman sisävesiliikenteen normien laadinnasta vastaavan eurooppalaisen komitean perustamisesta (Comité Européen pour l’Élaboration de Standards dans le Domaine de Navigation Intérieure – CESNI). CESNI:n tehtävä on hyväksyä sisävesiliikenteen teknisiä standardeja eri aloilla (erityisesti aluksiin, tietotekniikkaan ja miehistöön liittyviä), varmistaa näiden standardien ja niihin liittyvien menettelyjen yhdenmukainen tulkinta sekä tarkastella vesiliikenteen turvallisuutta, ympäristönsuojelua ja muita vesiliikenteen alaan liittyviä kysymyksiä. 
            
            
               CESNI:n muodostavat RNKK:ta ja EU:n jäsenvaltioita edustavat asiantuntijat, jotka käyttävät äänivaltaa periaatteella yksi ääni kutakin valtiota kohti. EU ei ole CESNI:n jäsen. Se voi kuitenkin osallistua ilman äänivaltaa CESNI:n työhön sellaisten kansainvälisten järjestöjen kanssa, joiden toimenkuva kattaa CESNI:n toiminta-alat. 
            
            
               2.2.CESNI:n ja RNKK:n suunnitellut säädökset
            
            
               CESNI:n on määrä hyväksyä kokouksessaan 13. lokakuuta 2020 uusi painos sisävesialusten teknisiä vaatimuksia koskevasta standardista (ES-TRIN-standardi 2021/1).
            
            
               CESNI viimeisteli ES-TRIN-standardin ensimmäisen version (ES-TRIN-standardi 2015/1) kokouksessaan 28. syyskuuta 2015, ja se hyväksyttiin muodollisesti CESNI:n täysistunnossa 26. marraskuuta 2015. CESNI on hyväksynyt seuraavat ES-TRIN-standardin muutokset:
            
            
               1.ES-TRIN-standardi 2017/1, 6. heinäkuuta 2017
            
            
               2.ES-TRIN-standardi 2019/1, 8. marraskuuta 2018
            
            
               ES-TRIN-standardia päivitetään säännöllisesti ottaen huomioon CESNI:n työryhmien työ.
            
            
               ES-TRIN-standardin säännöllinen päivittäminen on tarpeen, jotta voidaan
            
            
               ·ylläpitää korkeaa turvallisuustasoa sisävesiliikenteessä
            
            
               ·seurata teknistä kehitystä (esim. sammutusjärjestelmät, navigointilaitteet)
            
            
               ·varmistaa yhteensopivuus EU:n oikeudellisen kehyksen kanssa.
            
         
         
            
               Vuosina 2019 ja 2020 CESNI:n asiantuntijat laativat ES-TRIN-standardin uuden painoksen 2021/1. 
            
            
               ES-TRIN-standardiin 2021/1 sisältyy useita muutoksia, jotka koskevat erityisesti seuraavia seikkoja:
            
            
               -
                     turvallisuusväli, varalaita ja syväysmerkit (4 luku);
            
            
               -
                     melutason raja-arvojen alentaminen sekä aluksen ollessa liikkeellä että aluksen ollessa paikallaan (8.10 artikla);
            
            
               -
                     käsisammuttimet (13.03 artiklan 2–4 kohta);
            
            
               -
                     litiumioniakut (10.11 artikla);
            
            
               -
                     yksittäisten äänimerkinantolaitteiden sijoittelu ja käyttö (14.09 artiklan 3 kohta);
            
            
               -
                     ovet majoitustiloissa (15.02 artiklan 11 kohta);
            
            
               -
                     matkustaja-alusten sähköhuone (19.07 artikla)
            
            
               -
                     huviveneiden varusteet (26.01 artiklan 1 kohdan h alakohta);
            
            
               -
                     siirtymäsäännökset:
            
            
               •
                     kiinteät palonsammutusjärjestelmät; 
            
            
               •
                     matkustaja-alusten käyttövoimajärjestelmät;
            
            
               •
                     eurooppalaiset ja kansainväliset standardit aluksille, jotka liikennöivät ainoastaan Reinin ulkopuolella olevilla vesiväylillä;
            
            
               -
                     nesteytetyn maakaasun polttoainetäydennys (liitteessä 8 oleva 2.8 kohta);
            
            
               -
                     selvennykset Reiniä koskevan unionin todistuksen voimassaolosta (ESI-1-1);
            
            
               -
                     pienennetyllä massalla varustetun erikoisankkurin hyväksyminen (ESI-II-9);
            
            
               -
                     eurooppalaisia ja kansainvälisiä standardeja koskevien ristiviittausten päivittäminen;
            
            
               -
                     lukuisat toimitukselliset korjaukset eri kielitoisinnoissa.
            
            
               ES-TRIN-standardi 2021/1 päivitetään yhdessä täydentävän sisävesiliikenteen testistandardin AIS 2021/3.0 kanssa, johon se myös viittaa. CESNI:n asiantuntijat ovat laatineet sisävesiliikenteen testistandardin AIS 2021/3.0 vuosien 2019 ja 2020 aikana. Kyseisessä standardissa määritellään sisävesiliikenteen alusten AIS-järjestelmän laitteita koskevat toiminta- ja suorituskykyvaatimukset, testausmenetelmät ja vaaditut testitulokset. Tarkistettu sisävesiliikenteen testistandardi AIS 2021/3.0 on ajantasaistettu tekniseen kehitykseen sekä uuteen sääntelykehykseen (komission täytäntöönpanoasetus (EU) 2019/838
                  1
               , annettu 20 päivänä helmikuuta 2019, suositus ITU-R M.1371-5
                  2
                ja kansainvälisen standardin IEC 61993-2 vuoden 2018 laitos
                  3
               ). 
            
         
         
            
               Kokouksessaan 30. huhtikuuta 2020 CESNI päätti ottaa ES-TRIN-standardin 2021/1 ja täydentävän sisävesiliikenteen testistandardin AIS 2021/3.0 hyväksymisen 13. lokakuuta 2020 pidettävän kokouksen asialistalle. On odotettavissa, että standardin luonnostekstiin tehdään ainoastaan muodollisia ja vähäisiä muutoksia ennen 13. lokakuuta 2020 pidettävää kokousta. ES-TRIN-standardi 2021/1 julkaistaan asiaa koskevalla verkkosivustolla (cesni.eu). Kaikilla EU:n jäsenvaltioilla on (suojatut) käyttöoikeudet edellä mainittuihin standardiluonnoksiin.
            
            
               ES-TRIN standardi 2021/1 saatetaan osaksi EU:n lainsäädäntöä sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta 14 päivänä syyskuuta 2016 annetun Euroopan parlamentin ja neuvoston direktiivi (EU) 2016/1629
                  4
                mukaisesti. 
            
            
               Viittaukset CESNI:n hyväksymiin standardeihin sisältyvät direktiivin (EU) 2016/1629 liitteeseen II. Mainitun direktiivin 31 artiklan 1 kohdan nojalla komissiolla on valta antaa delegoituja säädöksiä, jotka koskevat liitteen II muuttamista siten, että viittaus tuoreimpaan ES-TRIN-standardiin ajantasaistetaan viipymättä ja sen soveltamispäivä asetetaan.
            
            
               RNKK antaa päätöslauselman, jolla muutetaan RNKK:n sääntelyä lisäämällä viittaus ES-TRIN-standardiin 2021/1 ja täydentävään sisävesiliikenteen testistandardiin AIS 2021/3.0.
            
            
               Kahden voimassaolevan sisävesialusten teknisiä vaatimuksia koskevan oikeudellisen järjestelmän (Rein ja EU) yhdenmukaisuuden varmistamiseksi niissä on tarpeen vahvistaa samat standardit. Sekä EU:n oikeudessa että RNKK:n sääntelyssä viitataan 1. tammikuuta 2022 alkaen ES-TRIN-standardiin 2021/1.
            
            
               3.Unionin puolesta otettava kanta
            
            
               Päätös – unionin kannan vahvistaminen – vaaditaan sen varmistamiseksi, että EU:n edut otetaan asianmukaisesti huomioon tehtäessä sisävesialuksia koskevien standardien laatimista koskevia päätöksiä. 
            
            
               Teknisen ES-TRIN-standardin päivitystä on valmisteltu intensiivisesti CESNI:ssä asiantuntijatasolla. Julkisen ja yksityisen sektorin asiantuntijoita on kuultu laajasti. CESNI:n tasolla pidettiin standardin kehittämisen aikana seuraavat tekniset kokoukset:
            
            
               ·työkokoukset (27.–28.6.2018; 26–27.9.2018; 20–21.11.2018; 5–6.3.2019; 25–26–27.6.2019; 24–25.9.2019; 19–20.11.2019; 25–26.2.2020) ja 
            
            
               ·komitean kokous (30.4.2020).
            
            
               Näiden kokousten avulla päästiin asiantuntijatasolla yhteisymmärrykseen sisävesialusten teknisistä vaatimuksista.
            
            
               Ehdotettu unionin kanta on, että ES-TRIN-standardi 2021/1 hyväksytään, koska siten säilytetään sisävesiliikenteen mahdollisimman korkea turvallisuustaso, pysytään mukana alan teknisessä kehityksessä ja varmistetaan eurooppalaisia aluksia koskevien vaatimusten yhteensopivuus.
            
            
               4.Oikeusperusta
            
            
               4.1.Menettelyllinen oikeusperusta
            
            
               4.1.1.Periaatteet
            
            
               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.
            
            
               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen tai kyseisen sopimuksen osapuoli.
                  5
               
            
            
               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Lisäksi se kattaa välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  6
               .
            
            
               4.1.2.Soveltaminen käsillä olevassa asiassa
            
            
               Sekä CESNI että RNKK ovat kansainvälisellä sopimuksella perustettuja elimiä.
            
         
         
            
               Vaikka CESNI:n vahvistamat säännöt eivät sinällään ole sitovia, niistä tulee RNKK:n jäsenten kannalta sitovia heti, kun RNKK muuttaa lainsäädäntökehystään (Reinillä liikennöivien alusten tarkastamista koskevia määräyksiä) niin, että siinä viitataan CESNI:n hyväksymään standardiin, jolloin standardista tulee pakollinen Reinin vesiliikenteestä tehdyn tarkistetun yleissopimuksen soveltamisessa. Tällaisen määräyksen sitova luonne RNKK:n jäsenten keskuudessa vahvistetaan 17. lokakuuta 1868 tehdyssä Mannheimin yleissopimuksessa
                  7
               . 
            
            
               Lisäksi ES-TRIN-standardi 2021/1 ja täydentävä sisävesiliikenteen testistandardi AIS 2021/3.0 ovat SEUT-sopimuksen 218 artiklan 9 kohtaa sovellettaessa säädöksiä, joilla on oikeusvaikutuksia, koska ne voivat vaikuttaa ratkaisevasti unionin oikeuden sisältöön. Reinin vesiliikenteestä tehdyn tarkistetun yleissopimuksen mukaisesti sovellettava kehys on otettava huomioon direktiiviin (EU) 2016/1629 tehtävissä muutoksissa.
            
            
               CESNI:n hyväksymät tekniset standardit sisältyvät direktiivin (EU) 2016/1629 liitteeseen II, ja ne on saatettava ajan tasalle delegoiduilla säädöksillä.
            
            
               Mannheimin yleissopimuksen 22 artiklan mukaisesti RNKK:lla on valtuudet vahvistaa sitovia teknisiä vaatimuksia sisävesialuksille.
            
            
               RNKK:n hyväksymä päätöslauselma, jolla muutetaan RNKK:n määräyksiä lisäämällä niihin viittaus ES-TRIN-standardiin 2021/1 ja täydentävään sisävesiliikenteen testistandardiin AIS 2021/3.0, on RNKK:n osapuolia oikeudellisesti sitova asiakirja.
            
            
               Tätä varten on vahvistettava unionin puolesta CESNI:ssä ja RNKK:ssa otettava kanta sisävesialusten teknisiä vaatimuksia koskevien standardien hyväksymiseen.
            
            
               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.
            
            
               4.2.Aineellinen oikeusperusta
            
            
               4.2.1.Periaatteet
            
            
               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.
            
            
               4.2.2.Soveltaminen käsillä olevassa asiassa
            
            
               Suunniteltujen säädösten pääasiallinen tarkoitus ja sisältö liittyvät yhteiseen liikennepolitiikkaan.
            
            
               Sen vuoksi ehdotetun päätöksen aineellinen oikeusperusta on SEUT-sopimuksen 91 artiklan 1 kohta.
            
            
               4.3.Päätelmät
            
            
               Ehdotetun päätöksen oikeusperustana tulisi olla SEUT-sopimuksen 91 artiklan 1 kohta yhdessä SEUT-sopimuksen 218 artiklan 9 kohdan kanssa.
            
            
               2020/0283 (NLE)
            
            
               Ehdotus
            
            
               NEUVOSTON PÄÄTÖS
            
            
               Euroopan unionin puolesta otettavasta kannasta sisävesiliikenteen normien laadinnasta vastaavassa eurooppalaisessa komiteassa ja Reinin navigaation keskuskomissiossa sisävesialusten teknisiä vaatimuksia koskevien standardien hyväksymiseen
            
            
               EUROOPAN UNIONIN NEUVOSTO, joka
            
         
         
            
               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa: 
            
            
               (1)Reinin vesiliikenteestä 17 päivänä lokakuuta 1868 tehty tarkistettu yleissopimus, jota muutettiin 20 päivänä marraskuuta 1963 tehdyllä yleissopimuksella Reinin vesiliikenteestä tehdyn tarkistetun yleissopimuksen muuttamisesta, tuli voimaan 14 päivänä huhtikuuta 1967.
            
            
               (2)Yleissopimuksen 22 artiklan mukaisesti Reinin navigaation keskuskomissio, jäljempänä ’RNKK’, voi vahvistaa sisävesialusten teknisiä vaatimuksia. 
            
            
               (3)Sisävesiliikenteen alalla toteutettavalla unionin toiminnalla olisi pyrittävä varmistamaan yhdenmukaisuus unionissa sovellettavien sisävesialuksia koskevien teknisten vaatimusten kehittämisessä.
            
            
               (4)Reinin navigaation keskuskomission (RNKK) yhteyteen perustettiin 3 päivänä kesäkuuta 2015 sisävesiliikenteen alan normien laadinnasta vastaava eurooppalainen komitea, jäljempänä ’CESNI’, kehittämään etenkin aluksiin, tietotekniikkaan ja miehistöön liittyviä sisävesiliikenteen teknisiä standardeja eri aloilla.
            
            
               (5)Sisävesiliikenteen tehokkuuden varmistamiseksi on tärkeää, että alusten tekniset vaatimukset ovat yhteensopivia ja mahdollisimman yhdenmukaisia Euroopan eri oikeusjärjestelmissä. Erityisesti niiden jäsenvaltioiden, jotka ovat myös RNKK:n jäseniä, olisi tuettava päätöksiä, joilla RNKK:n säännöt yhdenmukaistetaan unionissa sovellettavien sääntöjen kanssa.
            
            
               (6)CESNI:n odotetaan hyväksyvän 13 päivänä lokakuuta 2020 pidettävässä kokouksessaan sisävesialusten teknisiä vaatimuksia koskevan eurooppalaisen standardin, jäljempänä ’ES-TRIN-standardi’, 2021/1 ja täydentävän sisävesiliikenteen testistandardin AIS 2021/3.0.
            
            
               (7)ES-TRIN-standardissa 2021/1 vahvistetaan sisävesialusten turvallisuuden varmistamiseen tarvittavat yhdenmukaiset tekniset vaatimukset. Se sisältää säännöksiä laivanrakennuksesta, sisävesialusten varustamisesta ja laitteista, erityissäännöksiä tietyistä alusryhmistä kuten matkustaja-aluksista, työntökytkyeistä ja säiliöaluksista, säännöksiä automaattisesta tunnistusjärjestelmästä, säännöksiä aluksen tunnistetiedoista, todistusmalleista ja rekisteristä, siirtymäsäännöksiä sekä teknisen standardin soveltamisohjeita. Sisävesiliikenteen testistandardissa AIS 2021/3.0 määritellään sisävesiliikenteen alusten AIS-järjestelmän laitteita koskevat toiminta- ja suorituskykyvaatimukset, testausmenetelmät ja vaaditut testitulokset.
            
            
               (8)On aiheellista vahvistaa sisävesiliikenteen normien laadinnasta vastaavassa eurooppalaisessa komiteassa, jäljempänä ’CESNI’, unionin puolesta otettava kanta, sillä ES-TRIN-standardi 2021/1 saattaa vaikuttaa ratkaisevasti unionin oikeuteen ja erityisesti Euroopan parlamentin ja neuvoston direktiivin (EU) 2016/1629 sisältöön.
            
            
               (9)Euroopan parlamentin ja neuvoston direktiivin (EU) 2016/1629 liitteessä II viitataan suoraan kulkuneuvojen teknisiin vaatimuksiin ES-TRIN-standardin 2019/1 vaatimuksina. Komissiolla on valtuudet päivittää kyseinen liitteessä II oleva viittaus koskemaan ES-TRIN-standardin viimeisintä versiota ja asettaa sen soveltamisen alkamispäivä. Sen vuoksi ES-TRIN-standardi 2021/1 vaikuttaa direktiiviin (EU) 2016/1629.
            
            
               (10)RNKK:n odotetaan antavan kokouksessaan 3 päivänä joulukuuta 2020 päätöslauselman, jolla muutetaan RNKK:n sääntelyä lisäämällä viittaus ES-TRIN-standardiin 2021/1 ja täydentävään sisävesiliikenteen testistandardiin AIS 2021/3.0. Sen vuoksi on aiheellista vahvistaa myös RNKK:ssa unionin puolesta otettava kanta.
            
            
               (11)Euroopan unioni ei ole RNKK:n eikä CESNI:n jäsen. Unionin kannan esittävät ne unionin jäsenvaltiot, jotka ovat jäseninä mainituissa elimissä, toimien yhdessä,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               1.Sisävesiliikenteen normien laadinnasta vastaavassa eurooppalaisessa komiteassa (CESNI) 13 päivänä lokakuuta 2020 unionin puolesta otettava kanta on puoltaa sisävesialusten teknisiä vaatimuksia koskevan eurooppalaisen standardin 2021/1, jäljempänä ’ES-TRIN-standardi 2021/1’, ja täydentävän sisävesiliikenteen testistandardin AIS 2021/3.0 hyväksymistä.
            
            
               2.Reinin navigaation keskuskomission (RNKK) täysistunnossa, jossa päätetään sisävesialusten teknisistä vaatimuksista, unionin puolesta otettava kanta on tukea kaikkia ehdotuksia teknisten vaatimusten yhdenmukaistamiseksi ES-TRIN-standardin 2021/1 ja täydentävän sisävesiliikenteen testistandardin AIS 2021/3.0 kanssa.
            
            
               2 artikla
            
            
               1.Edellä 1 artiklan 1 kohdassa tarkoitetun kannan esittävät yhdessä ne unionin jäsenvaltiot, jotka ovat CESNI:n jäseniä.
            
         
         
            
               2.Edellä 1 artiklan 2 kohdassa tarkoitetun kannan esittävät yhdessä ne unionin jäsenvaltiot, jotka ovat RNKK:n jäseniä.
            
            
               3 artikla
            
            
               Vähäisistä teknisistä muutoksista 1 artiklassa esitettyihin kantoihin voidaan sopia ilman uutta neuvoston päätöstä. 
            
            
               4 artikla
            
            
               Tämä päätös on osoitettu kaikille jäsenvaltioille.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Komission täytäntöönpanoasetus (EU) 2019/838, annettu 20 päivänä helmikuuta 2019, alusten paikannus- ja seurantajärjestelmiä koskevista teknisistä eritelmistä ja asetuksen (EY) N:o 415/2007 kumoamisesta (EUVL L 138, 24.5.2019, s. 31).
               
               
                  
                     (2)
                  
                        Suositus ITU-R M.1371-5 Technical characteristics for an automatic identification system using time division multiple access in the VHF maritime mobile band. 
               
               
                  
                     (3)
                  
                        Kansainvälinen standardi IEC 61993-2:2018 Maritime navigation and radiocommunication equipment and systems - Automatic identification systems (AIS) - Part 2: Class A shipborne equipment of the automatic identification system (AIS) - Operational and performance requirements, methods of test and required test results.
               
               
                  
                     (4)
                  
                        Euroopan parlamentin ja neuvoston direktiivi (EU) 2016/1629, annettu 14 päivänä syyskuuta 2016, sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta (EUVL L 252, 16.9.2016, s. 118).
               
               
                  
                     (5)
                  
                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 64 kohta. 
               
               
                  
                     (6)
                  
                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta. 
               
               
                  
                     (7)
                  
                        Reinin vesiliikenteestä 17. lokakuuta 1868 tehty tarkistettu yleissopimus, sellaisena kuin se on muutettuna 20. marraskuuta 1963.